โอลิเวีย เบนสัน (แมว)

**โอลิเวีย เบนสัน** () เป็นแมวพันธุ์สกอตติชโฟลด์ของนักร้องและนักแต่งเพลงชาวอเมริกัน เทย์เลอร์ สวิฟต์ โอลิเวียได้ปรากฏตัวครั้งแรกในเดือนมิถุนายน ค.ศ. 2014 ในโฆษณาและมิวสิกวิดีโอหลายรายการ และชนะหรือได้รับการเสนอชื่อเข้าชิงรางวัลหลายรางวัล เว็บไซต์คอมแพร์เดอะมาร์เก็ต.คอม จัดอันดับให้โอลิเวียเป็นแมวที่ร่ำรวยเป็นอันดับสองของโลก โดยมีทรัพย์สินสุทธิ 97 ล้านเหรียญดอลลาร์สหรัฐ

## ชีวิตช่วงต้น
สวิฟต์รับอุปการะโอลิเวีย เบนสัน มาตั้งแต่ที่ยังเป็นลูกแมวเมื่อเดือนมิถุนายน ค.ศ. 2014 โอลิเวียมีโรคกระดูกพันธุกรรมแมว (osteochondrodysplasia) โอลิเวียได้รับการตั้งชื่อตามตัวละครในนิยายเช่นเดียวกับแมวตัวอื่นของสวิฟต์ โดยตั้งชื่อตามโอลิเวีย เบนสัน ตัวละครเอกของละครชุดทางโทรทัศน์อาชญากรรมอเมริกันเรื่อง *[[ลอว์แอนด์ออร์เดอร์ : หน่วยสืบสวนคดีอุกฉกรรจ์พิเศษ]]* โอลิเวียเป็นน้องสาวบุญธรรมของเมเรดิท เกรย์ และสก็อตติชโฟลด์อีกตัวหนึ่งที่ตั้งชื่อตามตัวละครเรื่อง*เดอะเกรย์สอะนาโตมี* และเป็นพี่สาวบุญธรรมของเบนจามิน บัตตัน แมวพันธุ์แร็กดอลที่ตั้งชื่อตามตัวละครในเรื่อง *[[เบนจามิน บัตตัน อัศจรรย์ฅนโลกไม่เคยรู้]]* สวิฟต์บอกกับสื่อ*[[โรลลิงสโตน]]*เมื่อเดือนกันยายน ค.ศ. 2014 ว่าชื่อเมเรดิทและโอลิเวียได้รับการตั้งตามหัวข้อ "ผู้หญิงที่เข้มแข็ง ซับซ้อน และมีอิสระ" การประกาศรับเลี้ยงโอลิเวียทำให้เอ็ด ชีแรน เพื่อนของสวิฟต์และนักร้องนักแต่งเพลงชาวอังกฤษ เรียกเธอว่า "หญิงกลางคนที่ติดอยู่ในร่างสาววัย 24 อะไรประมาณนั้น" ในเดือนกันยายนปี 2014 มีภาพสวิฟต์อุ้มโอลิเวียไปตามถนนในนครนิวยอร์ก สวิฟต์เคยอธิบายไว้ว่าเป็นเพราะโอลิเวียไม่สามารถรับมือกับการอยู่ในกระเป๋าหิ้วแมวได้

## อาชีพ
ในเดือนตุลาคม ค.ศ. 2014 เคดส์ (Keds) ออกแคมเปญโฆษณาที่มีโอลิเวียสำหรับรองเท้า "สนีกกีแคต" ซึ่งมีวันเกิดของสวิฟต์อยู่ด้านหลัง เพื่อประชาสัมพันธ์อัลบั้มของสวิฟต์ที่ชื่อ *[[1989 (อัลบั้ม)|1989]]* ต่อมาในเดือนนั้นโอลิเวียได้แสดงในโฆษณาไดเอตโค้ก (Diet Coke) ในโฆษณานี้มีลูกแมวปรากฏตัวเพิ่มขึ้นทุกครั้งที่สวิฟต์จิบไดเอตโค้ก

ในเดือนพฤศจิกายน ค.ศ. 2014 โอลิเวียปรากฏตัวในมิวสิกวิดีโอของสวิฟต์เป็นครั้งแรกใน "แบลงก์สเปซ" ในปี 2015 โอลิเวียได้พบกับนักแสดงหญิงชาวอเมริกัน มาริสกา ฮาร์จิเทย์ ซึ่งรับบทเป็นโอลิเวีย เบนสันในเรื่อง*ลอว์แอนด์ออร์เดอร์* ในปี 2017 เอ็ด ชีแรนซื้อสก็อตติชโฟลด์ของเขาเอง ชื่อคาลิปโป เพื่อให้เข้ากับแมวของสวิฟต์ ความสนใจในสายพันธุ์นี้เพิ่มขึ้นอันเป็นผลมาจากการที่สวิฟต์และชีแรนโพสต์พวกมันในบัญชีอินสตาแกรม ส่งผลให้สมาคมสัตวแพทย์แห่งอังกฤษเรียกร้องให้มีการห้ามสายพันธุ์นี้ และให้*เวเทรินารีเรเดเคิด*ตรวจสอบการใช้ในโฆษณา ต่อมาในปีนั้น โอลิเวียปรากฏตัวในโฆษณาของเอทีแอนด์ที และในปีต่อมาเธอก็ปรากฏตัวในโฆษณาของไดเร็กทีวี ซึ่งสวิฟต์ขี่โอลิเวียในเวอร์ชัน "คาติคอร์น" ขนาดยักษ์

ในปี 2018 คอมแพร์เดอะมาร์เก็ต.คอม ได้ประกาศรายชื่อสัตว์เลี้ยงที่ร่ำรวย ซึ่งประเมินมูลค่าของโอลิเวียไว้ที่ 97,000,000 ดอลลาร์สหรัฐ ทำให้เธอกลายเป็นแมวที่ร่ำรวยเป็นอันดับสองของโลก ตามหลังแมวหน้าบึ้ง (Grumpy Cat) ในเดือนเมษายน ค.ศ. 2019 โอลิเวียและเมเรดิทปรากฏตัวในเพลง "มี!" เป็นมิวสิกวิดีโอร่วมกับเบนจามิน ซึ่งสวิฟต์รับเลี้ยงในช่วงเวลาต่อมา ในเดือนพฤษภาคม ค.ศ. 2023 โอลิเวียที่กำลังหลับใหลได้แสดงในมิวสิกวิดีโอ "คาร์มา" ของสวิฟต์

### ในวัฒนธรรมสมัยนิยม
* ในปี 2014 สวิฟต์ปรากฏตัวในรายการ*เดอะเกรแฮมนอร์ตันโชว์*ร่วมกับนักแสดงตลกชาวอังกฤษ จอห์น คลีส และนักคริกเก็ต เควิน ปีเตอร์เซน; คลีสเรียกโอลิเวียว่า "แมวที่แปลกประหลาดที่สุดที่ฉันเคยเห็นในชีวิต" ทำให้นอร์ตันตำหนิเขา
* ในปี 2015 สวิฟต์ได้แชร์วิดีโอออนไลน์ซึ่งแสดงให้เห็นโอลิเวียโต้ตอบกับนักแสดงชาวอเมริกัน มาริสกา ฮาร์จิเทย์ ซึ่งรับบทเป็นตัวละครจากเรื่อง*ลอว์แอนด์ออร์เดอร์* 
* โอลิเวียเป็นภาพสัญลักษณ์ของเทย์เลอร์สวิฟต์โปรดักชัน ซึ่งเป็นบริษัทผลิตสื่อวิดิทัศน์ของสวิฟต์
* ในฉากหนึ่งของภาพยนตร์ซูเปอร์ฮีโรปี 2018 เรื่อง *[[เดดพูล 2]]* มีผู้พบเห็นตัวละครนำ เวด วิลสัน สวมเสื้อยืดที่มีรูปของโอลิเวียและเมเรดิท

## รางวัล

## หมายเหตุ

## อ้างอิง

หมวดหมู่:เทย์เลอร์ สวิฟต์